B. Bugár, podpredseda NR SR: (2002-02-08):
P. Delinga, poslanec: Vážený pán predsedajúci, panie poslankyne, páni poslanci, v prvom čítaní nám predložila skupina poslancov ďalšiu novelizáciu zákona o dani z príjmu. Dá sa povedať, že zákon o dani z príjmu je taký zákon, že ho môžeme novelizovať na každej schôdzi, ale ide o závažné problémy, nad ktorými sa treba zamyslieť a ktoré treba veľmi jasne, kvalifikovane podporiť. Chcel by som teda zo svojho odborného pohľadu aj z pohľadu Klubu poslancov Hnutia za demokratické Slovensko - ľudová strana povedať svoj názor k dvom častiam tohoto zákona. Predovšetkým je to tá časť, ktorá chce zmeniť alebo uplatniť rovnaký meter a myslím, že to je správne, že takýto rovnaký meter patrí, a vo výbore pre pôdohospodárstvo sa, myslím, budeme pozitívne nad tým zamýšľať, aby aj fyzické osoby, ktoré hospodária na majetku poľnohospodárstva, teda na poľnohospodárskej a lesnej pôde, ktoré majú z nej výnosy, ktoré sú zaregistrované na obecných úradoch, sú to teda takzvaní súkromní roľníci alebo farmári, aby sa im rovnako nezapočítavali do daňového základu prostriedky, ktoré dostávajú na svoje podnikanie, takzvané štátne dotácie. Zhruba môžeme povedať, že z toho objemu 8 miliárd, ktoré sa rozdeľujú na dotácie v poľnohospodárstve, asi 600 miliónov Sk ide do tohto priestoru. A myslím, že je správne, aby sme rovnaký meter uplatnili v daňovej časti aj pri odpočte, čo vlastne dostanú zo štátu nie na vylepšovanie, ale na zmiernenie ekonomických podmienok, aby sa im znovu naspäť štátom nebralo. Takže túto časť zákona podporujeme a v každom prípade sme za to, aby sme ho v druhom čítaní posúdili a dostali znovu do pléna. Predkladatelia sa ďalej zaoberajú problematikou v tej časti, ktorá hovorí o tom, že v § 56a by sme mohli zaviesť obdobný systém, ktorým by prispievali nielen fyzické osoby zo svojich daňových povinností, ale aj právnické osoby, na činnosť verejného sektora. Kvázi teda chcú zaviesť explicitne rovnaký pomer vyjadrovania sa k tomuto sektoru a pomôcť jeho ekonomickým zdrojom. Tento problém je, podľa mňa, diskutabilný, pretože keď si zoberieme do úvahy, povedzme, taký prípad, uvediem, že povedzme Východoslovenské železiarne budú mať zdaniteľnú zložku z príjmu, to znamená daň zo zisku vo výške 1 miliardy po odpočítaní daní, čiže budú rozhodovať, ak by sme tento zákon prijali, o jednom percente, čo je 10 miliónov korún, teda o tom, no myslím, že, vlastne Východoslovenské železiarne neodvádzajú zatiaľ žiadnu daň, takže pre ne by to ani neprišlo do úvahy, ale berme taký prípad, že bude taký podnik, ktorý odvedie aj miliardu dane do štátneho rozpočtu, alebo si zoberme, že to bude Slovenský plynárenský priemysel, áno, ktorý odvádza tiež zhruba 40 % dane, alebo dnes už 29 % dane a môže to tvoriť miliardu, 10 miliónov je z toho jedno percento, čiže kvázi ho to môže viesť k tomu, že si založí jednu neziskovú organizáciu pre určitý účel, kde bude týchto 10 miliónov odvádzať a môže to určitým spôsobom v podstate aj zneužívať. Takže treba sa nad týmto spôsobom zamyslieť, ako ho dať do takej podoby, aby tu nedochádzalo k evidentnému porušeniu zákona alebo zmyslu toho, čím predkladatelia vlastne idú do tohto sektoru, do znamená do právnických osôb, aby sa zdroje, ktoré odvádzajú do štátneho rozpočtu, ešte dostali aj do tretieho sektoru. Takže ja som v podstate toho názoru, že tento spôsob treba, podľa mňa, veľmi, veľmi vážne zhodnotiť, či ho uplatniť. Inak podporujem, aby sme zákon do druhého čítania posunuli. Ďakujem pekne.